(Návrh)
VYHLÁŠKA

Ministerstva spravodlivosti Slovenskej republiky

z ... 2026,

ktorou sa mení vyhláška Ministerstva spravodlivosti Slovenskej republiky 
č. 291/2005 Z. z. o vzdelávacom poriadku správcov v oblasti konkurzu a reštrukturalizácie v znení neskorších predpisov
Ministerstvo spravodlivosti Slovenskej republiky podľa § 38 písm. e) zákona 
č. 8/2005 Z. z. o správcoch a o zmene a doplnení niektorých zákonov v znení zákona 
č. 111/2022 Z. z. ustanovuje:
Čl. I

Vyhláška Ministerstva spravodlivosti Slovenskej republiky č. 291/2005 Z. z. 
o vzdelávacom poriadku správcov v oblasti konkurzu a reštrukturalizácie v znení vyhlášky 
č. 618/2006 Z. z., vyhlášky č. 81/2012 Z. z., vyhlášky č. 141/2022 Z. z., vyhlášky č. 354/2022 Z. z. a vyhlášky č. 247/2025 Z. z. sa mení takto:
1. V § 8a ods. 2 a § 8c ods. 1 sa slovo „pohovor“ nahrádza slovom „test“.
2. V § 8c ods. 1 sa vypúšťajú slová „ústnou formou“.

3. V § 8c odseky 2 až 5 znejú:

„(2) Špeciálnou správcovskou skúškou sa overujú odborné, jazykové, právne a ekonomické vedomosti a schopnosti uchádzača, vrátane overenia vedomostí 
a schopností v oblasti finančnej analýzy a riadenia podnikov, a to prostredníctvom písomného testu, súčasťou ktorého je jazykový test, a prípadovej štúdie. 
(3) Testové otázky na odbornú časť špeciálnej správcovskej skúšky pripravuje ministerstvo a schvaľuje minister spravodlivosti. Písomný test obsahuje 100 testových otázok z práva, ekonómie a cudzieho jazyka; testová otázka môže obsahovať viac správnych odpovedí. Uchádzač správnu odpoveď označí tak, že zakrúžkuje k nej prislúchajúce písmeno. Čas na vypracovanie testu je 90 minút. Na písomný test špeciálnej správcovskej skúšky sa § 5 ods. 2 až 4 použijú rovnako. 
(4) Prípadovú štúdiu zostavuje a hodnotí člen skúšobnej komisie poverený ministrom spravodlivosti. Za riešenie prípadovej štúdie možno získať najviac 100 bodov. Prípadová štúdia je hodnotená iba v prípade, ak uchádzač získal v písomnom teste aspoň 80 bodov. Na prípadovú štúdiu sa § 6 použije primerane.

(5) Uchádzač na špeciálnej správcovskej skúške vyhovel, ak získal z písomného testu aspoň 80 bodov a z prípadovej štúdie aspoň 80 bodov; výsledky špeciálnej správcovskej skúšky sa vyhlasujú verejne.“.

4. V § 8c sa vypúšťajú odseky 6 až 8.
Doterajšie odseky 9 až 11 sa označujú ako odseky 6 až 8.
5. V § 8c ods. 6 sa slová „za jednotlivé časti špeciálnej správcovskej skúšky“ nahrádzajú slovami „z písomného testu a z prípadovej štúdie“ a vypúšťa sa posledná veta.
6. V § 8c odsek 8 znie:
„(8) O priebehu špeciálnej správcovskej skúšky vyhotoví predseda špeciálnej komisie zápisnicu. O vyhlásení výsledkov špeciálnej správcovskej skúšky sa vyhotoví zvukový záznam, ktorý ministerstvo bezodkladne zverejní na svojom webovom sídle.“.
Čl. II
Táto vyhláška nadobúda účinnosť 15. novembra 2026.
Boris Susko

minister spravodlivosti 
Slovenskej republiky
